Montbéliard
Montbéliard (saksa Mömpelgard) on linn Prantsusmaal, Šveitsi piiri ligidal Doubs' departemangus. Teiste seas on linnast pärit prantsuse loodusteadlane Georges Cuvier (1769–1832), Tartu ülikooli esimene taastamisjärgne rektor Georg Friedrich Parrot (1767–1852), matemaatik René Thom (1923–2002) ja filmilavastaja Frank Darabont (1959–). Linna idapiiril Sochaux' eeslinnaga asub üks Prantsusmaa suurimaid autotehaseid, kus toodetakse Stellantisele kuuluva Peugeot automudeleid, lisaks ka Peugeot muuseum. Peugeot alustaski tegevust Montbéliardi lähistel, Peugeot' perekond pärineb linnast ligi 10 kilomeetrit kagus paiknevast Hérimoncourti väikelinnast ja firmamärgina kasutatav lõvi pärineb Sochaux' linna vapilt.